Elsa Dybwad

Elsa Randulff Dybwad (født Larsen 17. september 1870 i Stavanger, død 10. juni 1950 i Oslo) var en norsk skuespiller og sanger.

Familie 
Elsa Randulff Dybwad var datter av skipsfører Hans Severin Larsen og Janna Randulff. Hun ble første gang gift 23. april 1891 i Bergen med skuespiller Michael Krohn (1867-1918). Dette ekteskapet ble oppløst i 1898. Hun ble 11. november 1899 gift i Kristiania med bokhandler Olaf Christian Dybwad (1868-1942), sønn av bokhandleren Jacob Dybwad (1823–1899), og bror av arkitekten Peter Dybwad og advokat, forfatter og visedikter Vilhelm Dybwad.

Liv og virke 
Elsa Dybwad fikk sin scenedebut på Christiania Theater. Første halvdel av 1890-årene var hun ved Den nationale Scene i Bergen. Derfra gikk hun i 1893 ut i permisjon for å studere skuespillkunst ved teatrene i Stockholm og København.

Hun var senere tilknyttet Carl Johan Teatret, Harald Ottos Det Norske Theaterselskab og Sekondteatret. I 1913 var hun stjernen ved åpningen av varieteen Flaggermusen på Chat Noir.

Elsa Dybwad gjennomførte egne turneer som sangerinne, med konseptet «Elsa på kysten». Hun vant seg et stort navn som romanse- og visesanger, og gjorde flere konserter i Sverige og Danmark. Men tiden ble hun godt kjent for sine opptredener for barn, en oppgave hun satte spesielt stor pris på: «Jeg synger om Skog og Mark, om Husdyr og Villdyr, om snille Barn og stygge Barn, og De kan ikke tro, hvor udmerket godt de forstaar at følge med, de Smaa. De straaler af Glæde, og de tripper av Fryd, naar de hører en Sang, som de kjender fra før. Aldrig havde jeg anet, at jeg skulde optræde for et saa taknemligt Publikum.» Hun ga viseaftener for barn på blant annet Centralteatret, Nordstrand bad, i Calmeyergatens Misjonshus og hos Brødrene Hals.

Roller i utvalg 
Paula i Et sølvbryllup (Den nationale Scene, 1892)
Trine Rar i Aprilsnarrerne (Carl Johan Teatret, 1894)
Musotte i Musotte av Maupassant & Normand (Stavanger, 1898)
Frou-Frou i Frou-Frou av Henri Meilhac og Ludovic Halévy (Stavanger, 1898)
Grethe i lystspillet Vore Koner av Moser & Schönthan (Ålesund, 1898)
Eva Vebster i lystspillet Bibliothekaren av Gustav von Moser (Ålesund, 1898)
Fransiska i lystspillet Vore Mænd av Julius Røsen (Ålesund, 1898)
Gurli i lystspillet Gurli av Carl Henrik Christiernsson (Sekondteatret, Kristiania, 1899)
Fru Lindemann i Kong Midas av Gunnar Heiberg (Sekondteatret, Kristiania, 1899)

Referanser

Kilder 
 

Norske skuespillere
Norske sangere
Personer fra Stavanger kommune
Dybwad (slekt)